JP Smith ry saam met treinwagte | Maroela Media
JP Smith, Kaapstad se burgemeesterskomiteelid vir veiligheid, het Vrydagoggend saamgery om te kyk hoe die eenheid vir wetstoepassing op treine werk. Foto: Verskaf via ANA
JP Smith, die Stad Kaapstad se burgemeesterskomiteelid vir veiligheid, het beamptes van die eenheid vir spoorwetstoepassing Vrydagoggend op 'n patrollie van treine en stasies in die Kaap vergesel.
Die eenheid is onlangs gestig om die bestaande veiligheidsdienste by te staan om Metrorail se uitdagings die hoof te bied. Dit sluit aanvalle op spoor-infrastruktuur en -bates, die sabotasie van die stedelike spoornetwerk en aanvalle op pendelaars en Metrorail-werknemers in.
Die stadsraad sê die stigting van die eenheid kom nadat 'n ooreenkoms in Mei vanjaar tussen hulle, die Passasierspooragentskap van Suid-Afrika (Prasa) en die Wes-Kaapse regering onderteken is waarvolgens al drie belanghebbende partye hulle daartoe verbind om die R47,9 miljoen te voorsien wat nodig is om die eenheid op te rig en 12 maande lank te bedryf.
"Pendelaars sê hulle voel baie veiliger met lede van dié eenheid op die treine," het Smith Vrydagoggend gesê. "Ons sal in die komende week of wat gesprek met Prasa voer deur die LUR Donald Grant om die uitbreiding van die projek te ondersoek en beamptes heeltyds op elke trein te ontplooi en spanne aan te stel om infrastruktuur te beskerm."
Tydens die patrollie het Smith gesê hy het opgelet hoe baie pendelaars nie 'n geldige treinkaartjie gehad het nie. "Op die wa waarop ek nou is, het net een uit 18 passasiers 'n kaartjie. Die volgende een het geeneen uit 42 een nie."
Die aktivistegroep Unite Behind het in Oktober 'n beroep gedoen dat mense 'n groot betoging buite die Kaapse stasie hou om te vra vir die dringende regruk van die sukkelende spoorstelsel en dat werk gemaak word van pendelaars se veiligheid.
Lekker, ry verniet en kla dan oor die diens.
Hulle wil dit reg geruk hê maar niemand betaal vir kaartjies nie. ????
In die ou dae was daar 'n kaartjieondersoeker en/of kondukteur. Hoekom stel hulle nie 'n betaalstelsel soos Gautrain in werking nie. Niemand ry dan verniet nie. Weereens nie gedink nie. Nou nadat hoeveel treine verbrand is nou besef hulle die ou Spoorwegpolisie moes maar gebly het. Maar nee hulle was mos almal wit en moes waai.